Cors, an 2019
Cors gratuits di lenghe furlane par dipendents de Aministrazion Publiche
cors finanziât del Leç 482/99
A tornin a scomençâ i cors di lenghe furlane inmaneâts dal Centri Interdipartimentâl pal svilup de lenghe e de culture dal Friûl (CIRF) de Universitât dal Friûl e indreçâts ai dipendents de Aministrazion Publiche.
Cui 19 di Novembar, di fat, al tacarà l’ultin dai cors previodûts pal 2019, che al larà indevant fin ai 19 di Dicembar, intes zornadis di martars (des 9 a buinore a misdì) e di joibe (des 2 aes 5 daspò misdì), par un totâl di 30 oris di lezion, dividudis in 10 incuintris. La ativitât formative si davuelzarà intes aulis dal pôl umanistic dal Ateneu di Udin. Ai corsiscj che a passaran l’esam finâl e che a varan frecuentât almancul l’80% des oris ur vignarà dât un atestât di frecuence cun merit.
I arlêfs a ricevaran une copie dal manuâl “La grafie uficiâl de lenghe furlane”, publicât de ARLeF – Agjenzie Regjonâl pe Lenghe Furlane intal 2016, e altris materiâi didatics e publicazions, daûr des indicazions dal docent.
A seconde des domandis, al vignarà inviât un percors di nivel di fonde (nozions di fonde de grafie uficiâl e de gramatiche de lenghe furlane) o di nivel intermedi (par rinfuarçâ il lessic e par aprofondî lis regulis di grafie e di gramatiche).
La iniziative, che e je metude in vore in gracie de leç 482 dai 15 di Dicembar dal 1999 (“pe tutele des minorancis linguistichis storichis”), e rapresente un strument zovevul par chei che a lavorin intun Ent Public tal teritori furlanofon e che a àn voie di insiorâ lis lôr competencis linguistichis e duncje ancje il contat cui utents. Cun di plui, si metin in vore ancje lis indicazions de L. R. 29/2007, che e previôt di doprâ la lenghe furlane intai Ents Publics e intes societâts di servizis ae popolazion.
Par altris informazions e par notâsi si pues contatâ la segretarie organizative dal CIRF al numar 0432556480 o pûr mandâ un messaç di pueste eletroniche a cirf@uniud.it (segretarie dal CIRF) o ben a sportel.furlan@uniud.it. Si pues discjamâ il modul di iscrizion culì
oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn